b'\n_START_ARTICLE_\nChristian Eff\n_START_PARAGRAPH_\nChristian Eff (2. august 1868 i Kolding \xe2\x80\x93 6. februar 1953) var en dansk grosserer, godsejer og engelsk vicekonsul og han var aktiv i en r\xc3\xa6kke foreninger i Kolding. Han fik en vej i Kolding opkaldt efter sig i 1953._NEWLINE_Chr. Eff var s\xc3\xb8n af k\xc3\xb8bmand Adolph Hansen (d\xc3\xb8d 1891) og hustru Anna Frederikke f. Jordahn (d\xc3\xb8d 1928) og tog k\xc3\xb8bmandsborgerskab i Kolding 1892 og i K\xc3\xb8benhavn 1899. Sammen med grosserer Christian Faber oprettede han firmaet Chr. Faber & Co., som han var 1905 var eneindehaver af. Efter nogle \xc3\xa5r i K\xc3\xb8benhavn vendte han i 1906 tilbage til Kolding og byggede villa \xe2\x80\x9dHevea\xe2\x80\x9d, S\xc3\xb8gade 10, der var tegnet af Thorvald Gundestrup. Efter anl\xc3\xa6ggelsen af Danmarks f\xc3\xb8rste kafferisteri, blev hans v\xc3\xa6sentligste arbejdomr\xc3\xa5de engroshandel med kaffe. Fra hans risterier leveredes kaffen til detailhandlerne. Han havde ogs\xc3\xa5 interesser i en lang r\xc3\xa6kke andre virksomheder, foreninger og var desuden \xc3\xa6resmedlem af en lang r\xc3\xa6kke andre foreninger. Chr. Eff var formand for Kolding Handelsstandsforening 1920-1938, og i perioden 1907-1951 var han engelsk vicekonsul._NEWLINE_Han blev indvalgt for Det Konservative Folkeparti i Kolding Byr\xc3\xa5d 1921, men udtr\xc3\xa5dte i 1923 pga. uoverensstemmelser. Ved byr\xc3\xa5dsvalget i 1925 opstillede han med sin egen liste og fik n\xc3\xa6sten lige s\xc3\xa5 mange stemmer som Det Konservative Folkeparti og forsatte i byr\xc3\xa5det til 1930, han fik ikke borgmesterposten, men dette gjorde i stedet Therchild Fischer-Nielsen fra hans nyoprettede liste. Eff sad ogs\xc3\xa5 i havneudvalget._NEWLINE_Eff var medlem af og 1. viceformand i bestyrelsen for Central\xc2\xadforeningen af jydske Handelsstandsfor\xc2\xadeninger 1902-37, af Provinshandelskammeret 1934-37 og af Forretningsudval\xc2\xadget for Den danske Handelsstands F\xc3\xa6llesrepr\xc3\xa6sentation 1934-37, medlem af besty\xc2\xadrelsen for Sammenslutningen af danske Havne 1921-30, formand i bestyrelsen for Akts. Kolding Laane- og Discontokasse, for Akts. Kaalunds S\xc3\xa6\xc2\xadbefabrikker, for Akts. P. Sch\xc3\xb8ns Tr\xc3\xa6\xc2\xadlasthandel, for Akts. Kolding Korn, for Akts. Midtjysk Kafferisteri, Herning, for Akts. Hobro Kaffe-Risteri, Hobro, for Akts. Horsens Kaffe Kom\xc2\xadpagni, Horsens, for Akts. Vendsyssel Kaffe Kompagni, Hj\xc3\xb8rring, for Akts. T\xc3\xb8nder Kafferisteri, T\xc3\xb8nder og for Akts. Margarinefabrikken Alfa, medlem af bestyrelsen for Akts. Nicolai Outzen, Haderslev, for Fjerde S\xc3\xb8forsikrings Sel\xc2\xadskab, K\xc3\xb8benhavn, for Akts. Str\xc3\xb8yer & M\xc3\xb8rch, K\xc3\xb8benhavn og for Akts. Bornholms Margarinefabrik, R\xc3\xb8nne, \xc3\xa6resmedlem af Kolding Handelsforening, af For\xc2\xadeningen af Haandv\xc3\xa6rkere og Industridrivende i Kolding, af Kolding Herreds Landbrugsforening, af De danske Vaabenbr\xc3\xb8dres Kolding-afdeling, af selskabet De danske Forsvarsbr\xc3\xb8dre for Kolding og Omegn og af Kolding S\xc3\xb8mandsforening.'